gl gl id gl gl gl gl gl ast fr gl gl gl es pt en es en pt gl gl ja es gl gl gl gl gl gl gl gl en en gl pt en
Presentación do libro ‘Máis Nunca Máis’ : Unha Gran Burla Negra
Martes, 26 de Febreiro do 2019 ás 20:00h
Máis Nunca Máis é agora un libro. Despois de encher con catro mil imaxes dun pobo en pé a sala de exposicións de Palexco, na Coruña, Radio Buguina promove con Difusora de Letras, Artes e Ideas, a edición dun libro que colecta os diferentes manifestos arredor de Burla Negra e Nunca Máis editados entre 2002 e 2003.
Son textos de Mario Benedetti ou Suso de Toro, de José Saramago ou de Álvarez Cáccamo, de Manuel Rivas, Manuel Lourenzo ou de Eduardo Galeano, e un ronsel de proclamas e panfletos asinados por colectivos diversos onde está a memoria daquela loita contra a incompetencia dos gobernantes, que fixeron dun accidente a catástrofe da marea negra do Prestige.
Do prólogo do libro, da autoría de Manuel Rivas:
Como naceu Nunca Máis? Hai unha explicación histórica. Naceu da xente. E outra máis poética. Naceu do mar. Cando entrelazan estas dúas xirias sucede algo especial. Expresouno Charles Baudelaire nun verso que é unha proclama histórica: “¡Home libre, amarás sempre o mar!”. A liberdade ten o sabor salgado do mar. Inconfundible ao padal, amarga como a primeira froita, ese excitante lampo contra as tebras, a intelixencia que á fin se revolta contra a enxurrada de presunta fatalidade. A partir da súa raíz local, co respaldo de trescentas asociacións (sindicais, políticas, ecolóxicas e do ámbito da saúde e do deporte) e a asemblea cultural Burla Negra. Nunca Máis naceu da vontade de encarnar o clamor da “humanidade consciente” na defensa do mar e como expresión dun movemento cívico: a cidadanía fronte á usurpación da democracia. Mentres foi así, foi Nunca Máis. O verdadeiro Nunca Máis existe hoxe na memoria activa. Un bo lugar. O mellor hábitat.
Da carta de Celtia Sar (2002):
Señoras e señores Deputados:
Chámome Celtia, teño 10 anos e vivo en Muxía, que é a primeira zona á que chegou o chapapote. Nesta época do ano estariamos escribindo a carta aos Reis Magos, pero polas circunstancias que estamos sufrindo desgraciadamente terémosvola que escribir a vós.